|  |
| --- |
| Αριστοτέλης-Πολιτικά |
| **Ενότητα 16η: Ο πολίτης ορίζεται από τη συμμετοχή στην πολιτική και δικαστική εξουσία** |
|  |
| Σελίδες 196-197 |
|  |

Αριστοτέλης-Πολιτικά

**Ενότητα 16η: Ο πολίτης ορίζεται από τη συμμετοχή στην πολιτική και δικαστική εξουσία**

# ερωτήσεις

• • •

* 1. Με ποια κριτήρια οριοθετείται η έννοια και η ιδιότητα του πολίτη;
	2. Ποια κριτήρια δε θεωρεί ικανοποιητικά ο Αριστοτέλης και τα αποκλείει από τον ορισμό του «πολίτη» και γιατί;
	3. Ποιος είναι ο ορισμός της πόλης στον οποίο καταλήγει ο Αριστοτέλης;
	4. Ποια είναι η ετυμολογική προέλευση των παρακάτω λέξεων: σύμβολον, πλῆθος, ἱκανός, αὐτάρκεια;.

**Θέμα της ενότητας** Ο ορισμός της έννοιας του πολίτη.

**Δομή της ενότητας**:

**1.** **Τι δε στοιχειοθετεί την έννοια «πολίτης»**:

- Η διαμονή του σ’ ένα συγκεκριμένο τόπο

- Το δικαίωμα της παρουσίας τους στα δικαστήρια

**2. Τι ορίζει τον «πολίτη»:**

- Η συμμετοχή στις δικαστικές λειτουργίες

- Η συμμετοχή στα πολιτικά αξιώματα

**3. Γνωρίσματα της έννοιας πόλις-κράτος:**

- Αποτελείται από τέτοιους ενεργούς πολίτες

- Εξασφαλίζουν την αυτάρκεια

**1.** **Ποιος δεν είναι πολίτης**: Προσπαθώντας ο Αριστοτέλης να καθορίσει το περιεχόμενο της έννοιας «πολίτης», ακολουθώντας το σχήμα «άρσης και θέσης», προσδιορίζει πρώτα τα στοιχεία τα οποία δεν αποδεικνύουν ότι κάποιος είναι πολίτης, για να δώσει στη συνέχεια εκείνα που το αποδεικνύουν:

**1.1 οὐ τῷ οἰκεῖν που πολίτης ἐστίν**: Δεν μπορεί κατά τον Αριστοτέλη να θεωρείται κάποιος πολίτης μόνο και μόνο γιατί είναι εγκατεστημένος σε κάποιο τόπο. Την άποψή του αυτή τη στηρίζει στο γεγονός ότι τόσο οι **μέτοικοι** όσο και οι **δούλοι**, που **δεν είναι πολίτες**, κατοικούν στον ίδιο τόπο με τους πολίτες. Οι μέτοικοι προέρχονταν από άλλον ελληνικό τόπο, πλήρωναν ειδικό φόρο, το μετοίκιον, και υποχρεώνονταν να έχουν έναν προστάτη, ο οποίος συναλλασσόταν για λογαριασμό τους με το κράτος και έδινε εγγύηση για τη διαγωγή τους.

**1.2 οὐδ’ οἱ τῶν δικαίων μετέχοντες**: **Δεν μπορεί** επίσης να είναι κανείς πολίτης, **μόνο και μόνο επειδή** από όλα τα πολιτικά δικαιώματα **έχει μόνο το δικαίωμα να εμφανίζεται στα δικαστήρια ως εναγόμενος ή ενάγων**, γιατί αυτό το δικαίωμα έχουν και κάποιοι πολίτες άλλων πόλεων ύστερα από κάποια ειδική συμφωνία ανάμεσα στην πόλη στην οποία διαμένουν και στην πόλη από την οποία προέρχονται και της οποίας είναι πολίτες. **Οι συμφωνίες αυτές λέγονταν «σύμβολα»** και ήταν κυρίως εμπορικές συμβάσεις ανάμεσα σε δύο πόλεις που ρύθμιζαν τις διαδικασίες για αδικήματα εμπορικών κυρίως συναλλαγών. Ο Αριστοτέλης σ’ ένα άλλο χωρίο του έργου του αναφέρει το παράδειγμα των Τυρρηνών και των Καρχηδονίων, που είχαν συνάψει συμφωνίες εμπορικές και στρατιωτικές, αλλά παρ’ όλα αυτά δε θεωρούνταν ότι ανήκαν στην ίδια πολιτική κοινότητα.

**1.2.1** Στο κείμενο που παραλείπεται (τα αποσιωπητικά του βιβλίου) ο Αριστοτέλης αποκλείει την ιδιότητα του πολίτη από τα παιδιά και από τους γέροντες. Την ιδιότητα λοιπόν του πολίτη συνοψίζοντας **δεν την είχαν**: οι **μέτοικοι**- **δούλοι**- **οι κάτοικοι της πόλης που είχαν δικαιικά δικαιώματα όμως ήταν πολίτες άλλης πόλης- τα παιδιά και οι γέροντες**. Σ’ αυτούς θα μπορούσαν **να προστεθούν οι εξόριστοι και οι άτιμοι**, δηλαδή όσοι είχαν στερηθεί τα πολιτικά τους δικαιώματα με δικαστική απόφαση.

**2. Τι ορίζει τον πολίτη**: Ο Αριστοτέλης αφού απέκλεισε από τον ορισμό του πολίτη τα κριτήρια που δε θεωρούσε ικανοποιητικά κατέληξε στα **δύο κυριότερα γνωρίσματα του πολίτη**:

**2.1 μετέχειν κρίσεως**: Πολίτης είναι **αυτός που μετέχει στη δικαστική εξουσία**, δηλαδή αυτός που **μπορεί να δικάζει ως μέλος δικαστηρίου**. Η συμμετοχή στις δικαστικές λειτουργίες ήταν ουσιώδες στοιχείο για τον ορισμό του πολίτη και για τον Πλάτωνα, ενώ υπήρχαν πολιτεύματα (Σπάρτη, Κρήτη) στα οποία δεν είχαν όλοι οι πολίτες το δικαίωμα να ασκούν νομοθετική ή δικαστική εξουσία. Το να μπορεί ο πολίτης να προσφεύγει στα δικαστήρια ως κατήγορος ή ως κατηγορούμενος προκειμένου να υπερασπιστεί τον εαυτό του, το δίκιο του ή τα συμφέροντά του ήταν ένα βασικό χαρακτηριστικό κάθε δημοκρατικά οργανωμένης και ευνομούμενης κοινωνίας. Η προσφυγή στα δικαστήρια κατοχυρώνει τα δικαιώματα του πολίτη απέναντι στην αυθαιρεσία του συμπολίτη του και περιορίζει παράλληλα την αυθαιρεσία της κάθε λογής εξουσίας που υποχρεώνεται να σέβεται τα ατομικά και πολιτικά δικαιώματα του πολίτη. Αυτονόητο βέβαια είναι ότι το δικαίωμα της προσφυγής στα δικαστήρια πρέπει να συνοδεύεται και από την αντικειμενική και αμερόληπτη απονομή δικαίου.

**2.2 μετέχειν ἀρχῆς**: Πολίτης είναι αυτός που μπορεί να συμμετέχει στη διοίκηση του κράτους και στα όργανα από τα οποία λαμβάνονται οι πολιτικές αποφάσεις και τα οποία νομοθετούν (βουλή, εκκλησία του δήμου). Επομένως **ο πολίτης** ορίζεται ως προς το πλαίσιο συμμετοχής του στο πολίτευμα, δηλαδή **είναι εκείνος που έχει το δικαίωμα να συμμετέχει στη νομοθετική, εκτελεστική και δικαστική λειτουργία** του κράτους.

**3. Τι είναι η πόλις**: Στην 15η ενότητα ο Αριστοτέλης ανέφερε ότι η πόλις είναι ένα όλο που αποτελείται από πολλά μέρη, δηλαδή είναι ένα πλήθος πολιτών. Στην ενότητα αυτή, αφού όρισε την έννοια «πολίτης», προχώρησε και στον ορισμό της έννοιας «πόλις»: **πόλη είναι το σύνολο των ατόμων που:**

* μπορούν να συμμετέχουν στην πολιτική εξουσία
* μπορούν να συμμετέχουν στη δικαστική εξουσία
* που είναι αρκετά και ικανά να εξασφαλίζουν την αυτάρκεια της πόλης που συνδέεται άμεσα με το εὖ ζῆν των πολιτών.

**Αντώνης Μιχαηλίδης**

ΓΕΛ Θρακομακεδόνων